section_heading: Pripreme
paragraph_text: Cruickshank je već 2015. godine sa svojom sestrom Fenellom pokušao preveslati Atlantski ocean, ali zbog loših vremenskih prilika su, nakon prijeđenih gotovo dvije trećine puta, bili prisiljeni odustati. Kako su Cruickshank i Ilić već bili surađivali u raznim projektima odlučili su zajedno pokušati i prelazak Atlantika. Tim pothvatom željeli su obilježiti tridesetu godišnjicu međunarodnog priznanja Hrvatske. Također, Hrvatsku su željeli upisati u ligu prekooceanskih veslačkih velesila te time doprinijeti promociji Hrvatske u svijetu.